**ПОКРАЈИНСКИ СЕКРЕТАРИЈАТ ЗА ФИНАНСИЈЕ**

**ИНФОРМАЦИЈА**

**О ОСТВАРЕНИМ ПРОСЕЧНИМ НЕТО ЗАРАДАМА**

**У ПЕРИОДУ ЈАНУАР – MAРТ 2015. ГОДИНЕ У РЕПУБЛИЦИ СРБИЈИ**

Нови Сад, мај 2015. године

**1. ПРОСЕЧНЕ НЕТО ЗАРАДЕ по запосленом**

Један од показатеља економске и привредне развијености свакако су и просечне нето зараде по запосленом. У овом поглављу анализиране су просечне нето зараде (у даљем тексту: просечне зараде) на нивоу Републике Србије и на нивоу статистичких територијалних јединица, нивоа НСТЈ 2 - **региони** и НСТЈ 3 - **области**, у оквиру Региона Војводинe.

**1.1. просечне зараде по регионима (нстј 2)**

На основу података Републичког завода за статистику[[1]](#footnote-1), просечна зарада у Републици Србији у периоду **јануар-март**  **2015.** године, износила је **41.725** динара, а што се може видети из Табеле 1, дате у прилогу Информације.

Посматрано по регионима просечна зарада је износила у:

1. Београдском региону – 51.567 динара,
2. Региону Војводинe – 40.507 динара,
3. Региону Јужне и Источне Србије – 36.136 динарa и
4. Региону Шумадије и Западне Србије – 35.058 динара.

Посматрано у односу на републички просек, **изнад** републичког просека била је само просечна зарада у **Београдском региону** и то за **9.842** динара, или за **23,6%.** У свим осталим регионима, просечна зарада била је **испод** републичког просека. Тако је просечна зарада у:

1. Региону Војводинe била за **1.218** динара, односно за **2,9% испод** републичког просека,
2. Региону Јужне и Источне Србије – за 5.589 динара,односно за 13,4% испод републичког просека и
3. Региону Шумадије и Западне Србије – за 6.667 динара, или за 16,0% испод републичког просека.

У односу на период јануар – март **2014.** године, забележен је **номинални** **пад** просечне зараде како на нивоу Републике Србије тако и свих региона, **осим Региона Војводине** и то :

1. Република Србија - за 116 динара, или за 0,3%.
2. Београдски регион –за 486 динара, или 0,9%,
3. Регион Јужне и Источне Србије – за 554 динара, или 1,5%,
4. Регион Шумадије и Западне Србије – за 997 динара или 2,8%.

**Једино је у РЕГИОНУ ВОЈВОДИНА, забележен номинални раст** просечне зараде **за 975 динара, односно за 2,5%.**

Уколико се при поређењу висине просечне зараде у односу на исти период 2014. године узме у обзир остварени индекс потрошачких цена од **100,9[[2]](#footnote-2),** може се констатовати да је просечна зарада **на нивоу Републике Србије** **и свих региона осим Војводине ,** била и **реално мања** :

1. **Република Србија**  - за **1,2%**
2. Београдски регион – за 1,8%,
3. Регион Јужне и Источне Србије – за 2,4%,
4. Регион Шумадије и Западне Србије – за 3,6%.

**Једино је у РЕГИОНУ ВОЈВОДИНА забележен реални раст** просечне зараде **за 1,6%.**

**1.2. просечне зараде НА НИВОУ ОБЛАСТИ (НСТЈ 3) У ВОЈВОДИНИ**

Посматрано по **областима** просечна зарада у периоду **јануар-март 2015**. године је износила у:

1. Севернобанатској области – 35.348 динара,
2. Западнобачкој области – 35.750 динара,
3. Сремској области – 36.629 динара,
4. Средњoбанатској области – 37.166 динара,
5. Севернобачкој области – 37.351 динар,
6. Јужнобачкој области – 44.109 динара и
7. Јужнобанатској области – 44.700 динара.

Од седам области у AП Војводини, **у пет** области просечна зарада је била **испод** републичког просека, и то у :

1. Севернобанатској области – за 6.377 динара, или за 15,3%,
2. Западнобачкој области – за 5.975 динара, или за 14,3%,
3. Сремској области – за 5.096 динара, или за 12,2%,
4. Средњoбанатској области – за 4.559 динара, или за 10,9% и
5. Севернобачкој области – за 4.374 динара, или за 10,5%.

Просечна зарада **изнад** републичког просека остварена је у **две** области и то у:

1. Јужнобанатској области – за 2.975 динара, или за 7,1% и
2. Јужнобачкој области – за 2.384 динара, или за 5,7% .

Уколико узмемо у обзир **индекс потрошачких цена** и посматрамо остварене зараде у **периоду јануар-март 2015.** године у односу на зараде у истом периоду 2014. године, можемо констатовати да је просечна зарада у **пет** области у АП Војводини, **реално порасла** и то у:

1. Јужнобачкој области – за 3,6%,
2. Сремској области – за 2,0%
3. Западнобачкој области – за 1,5%,
4. Средњобанатској области – за 1,5%,
5. Јужнобанатској области – за 1,0%

док је истовремено **реални пад** просечних зарада забележен у **две** области:

1. Севернобанатској области – за 2,0% и
2. Севернобачкој области – за 3,9%

**1.3. просечне зараде по општинама и градовима**

Посматрано по општинама и градовима у АП Војводини, најнижупросечну зараду остварила је општина **Житиште** – **28.659** динара, а највишуопштина **Вршац** – **52.418 динара**, што значи да је однос зарада био 1 : 1,8.

Просечна зарада у општини **Житиште** била је за **13.066 динара,** или за **31,3% испод** републичког просека, а у општини **Вршац** за **10.693** динара, или за **25,6% изнад** републичког просека.

Зараду **изнад** просека Републике Србије остварило је **7 јединица** локалне самоуправе и то 2 града и 5 општина:

1. Вршац – за 10.693 динара, или за 25,6%,
2. Беочин – за 9.166 динара, или за 22,0%,
3. Бачка Паланка– за 8.546 динара, или за 20,5%
4. **Панчево – за 6.170 динара, или за 14,8%,**
5. **Нови Сад – за 4.574 динара, или за 11,0%,**
6. Апатин – за 4.104 динара, или 9,8% и
7. Пећинци – за 2.732 динара, или за 6,5%.

Просечну зараду **испод** републичког просека остварило је **38** јединица локалне самоуправе и то 4 града и 34 општине. Посматрано на нивоу **градова**, зарада **испод** републичког просека остварена је у:

1. Сомбору – за 8.527 динара, или за 20,4%;
2. Суботици – за 3.814 динара, или за 9,1%;
3. Сремској Митровици – за 2.087 динара, или за 5,0% и
4. Зрењанину – за 2.010 динара, или за 4,8% .

Посматрано у односу на период јануар - март 2014. године, **номинални раст** просечне зараде у АП Војводини,забележен је код **17 јединица** **локалне самоуправе** и то код **четири града**: Новог Сада, Зрењанина, Сремске Митровице и Панчева и код **13** општина.

Остала два града, **Суботица и Сомбор,** као и 26 општина у АП Војводини забележили су **пад** номиналног износа просечне зараде и то у распону од 0,5% - Бачка Топола, до 9,9% - Србобран.

Уколико се узме у обзир индекс потрошачких цена у посматраном периоду, може се закључити да је **реалан раст** просечне зараде забележен код **16 локалних самоуправа** (код 12 општина и четири града) и кретао се у распону од 0,19% у општини Бачка Паланка, до 23,1% у општини Апатин.

**Реалан пад** просечне зараде забележен је код **29** локалних самоуправа и то код два града**:** **Суботице** за 4,3% и **Сомбора** а 3,1% и код 27 општина, а што се може видети из Табеле 2, која је дата у прилогу Информације.

1. **ПРОСЕчне зараде у месецу мАРТУ 2015. ГОДИНЕ**

Просечна зарада у месецу **марту 2015**. године у **АП Војводини** износила је **41.975** динара и у односу на месец **фебруар 2015**. године (*42.186 динара*), **мања** је за **211** динара или **за 0,5%.**

Просечна зарада у марту 2015. године у **АП Војводини** била је за **1.146** динара, или за **2,7% испод**  републичкогпросека. На нивоу **Републике Србије** просечна зарада у марту 2015. износила је **43.121** динар.

Кретање зарада по месецима у Републици Србији, АП Војводини и Београду, може се видети из следећег графикона:

* 1. **ПРОСЕЧНЕ ЗАРАДЕ ПО СЕКТОРИМА ДЕЛАТНОСТИ**

Посматрано по **секторима делатности**[[3]](#footnote-3) **највиша** просечна зарада у месецу **марту 2015**. године на нивоу Републике Србије остварена је у **сектору Информисање и комуникације** – **76.977** динара и била је око **три** пута већа од **најниже,** која је забележена у **сектору** **Услуге смештаја и исхране – 26.232** динара. Просечне зараде по секторима делатности на нивоу Републике Србије и региона могу се видети у Табели 3, у прилогу Информације.

**Највиша** просечна зарада у **АП Војводини** остварена је у **сектору Рударство** – **115.741** динар и била је око **5** пута већа од најниже просечне зараде остварене у **сектору** **Услуге смештаја и исхране – 24.014** динара, а што се може видети из следећег графичког приказа.

1. **КОНСТАТАЦИЈЕ И ОЦЕНЕ**

На основу података Републичког завода за статистику, просечна нето зарада у Републици Србији у периоду **јануар-март 2015**. године, износила је 41.725 динара. Посматрано по **регионима,**  просечна зарада је у Београдском региону износила - 51.567 динара, у АП Војводини – 40.507 динара, у Региону Јужне и Источне Србије – 36.136 динара и у Региону Шумадије и Западне Србије – 35.058 динара.

**Изнад** републичког просека била је **само** зарада у **Београдском региону** и то за 9.842 динара, или за 23,6%.

У свим осталим регионима, просечна зарада је била испод републичког просека. У АП Војводини је била за 1.218 динара, односно за 2,9% испод републичког просека, у Региону Јужне и Источне Србије за 5.589 динара, односно за 13,4% и у Региону Шумадије и Западне Србије за 6.667 динара, или за 16,0%.

У периоду јануар-март 2015. године, у односу на **исти период 2014**. године, просечна зарада у Републици Србији је **номинално мања** за 116 динара, или за 0,3%.

Код свих региона, сем Војводине ,такође је забележен номинални пад просечне зараде. У **Региону Војводине** забележен је **номинални раст** за 975 динара, или **за 2,5%.**

Уколико се узме у обзир остварени индекс потрошачких цена од 100,9 може се констатовати да је просечна зарада и **реално смањена** у односу на исти период 2014. године, и то како на нивоу Републике Србије тако и свих региона **осим Региона Војводине** где је забележен **реални раст зарада** **од 1,6%** .

Посматрано на нивоу области у АП Војводини највишу просечну зараду, у посматраном периоду, остварили су запослени у Јужнобанатској области – 44.700 динара, а најнижу запослени у Севернобанатској области – 35.348 динара.

**У пет области** Региона Војводине просечна зарада је била **испод републичког просека**. **Изнад** републичког просека једино су биле просечне зараде у **Јужнобачкој области** – за 2.384 динара, или за 5,7% и у **Јужнобанатској области** – за 2.975 динара, или за 7,1%.

Посматрано **по локалним самоуправама** у АП Војводини, **најнижу** просечну зараду имали су запослени у општини **Житиште – 28.659 динара**, а **највишу** у општини **Вршац – 52.418 динара**.

Просечну зараду изнад просека Републике Србије остварило је само 7 јединица локалне самоуправе и то 2 града – Панчево и Нови Сад и 5 општина - Вршац, Беочин, Бачка Паланка, Апатин и Пећинци.

Посматрано **по секторима делатности** **највиша** просечна зарада у марту 2015. године у АП Војводини остварена је **у сектору Рударство - 115.741 динар** и била је око 5 пута виша од **најниже** просечне зараде остварене у сектору **Услуге смештаја и исхране – 24.014 динара**.

1. Зараде по запосленом у Републици Србији по општинама и градовима, број 102 од 24.04.2015. године - Саопштење ЗП 14. [↑](#footnote-ref-1)
2. Индекси потрошачких цена за периoд јануар-март 2015. године у односу на исти период 2014. године („Сл. гласник РС“, бр 35/2015). [↑](#footnote-ref-2)
3. Републички завод за статистику, Просечне зараде, по секторима КД2010 и НСТЈ2, март 2015. [↑](#footnote-ref-3)